የአካል ተሐድሶ ማዕከሉ ለጤና ባለሙያዎች የሚያገለግሉ ጭምብሎችን እያመረተ ነው፡፡
የደሴ አካል ተሐድሶ ማዕከል ለጤና ባለሙያዎች የሚያገለግሉ ፊትን ሙሉ በሙሉ የሚሸፍኑ ጭምብሎችን እያመረተ መሆኑን አስታወቋል፡፡የጤና ባለሙያዎችን ከቫይረሱ ለመጠበቅ የሚያስችሉ የፊት መሸፈኛዎችን እያመረተ ያለው ከዓለም አቀፉ ቀይ መስቀል ማኅበር እና ከጤና ሚንስቴር ባገኘው የቁሳቁስ ድጋፍ መሆኑን ማዕከሉ ለአብመድ አስታውቋል፡፡የማዕከሉ ሥራ አስኪያጅ አለልኝ ይማሙ እንደገለጹት ምርቶቹንም ተቋማት ባቀረቡለት ጥያቄ መሠረት ነው እያመረተ የሚገኘው፡፡ ሙሉ በሙሉ ፊትን ለመሸፈን የሚያስችሉ የኮሮናቫይረስ መከላከያ ቁሶችን የሚጠቀሙትም የኮሮናቫይረስ ታካሚዎችን በቅርበት የሚከታተሉና የቫይረሱ ተጠርጣሪዎችን የሚመረምሩ የጤና ባለሙያዎች ብቻ መሆናቸውን ሥራ አስኪያጁ ተናግረዋል፡፡የደሴ አካል ተሐድሶ ማዕከል እስካሁን 500 ጭምብሎችን እንዳመረተ ታውቋል፡፡ ምርቶችንም ለዲስ አበባ ሚሊኒዬም አዳራሽ ለይቶ ሕክምና መስጫ ማዕከል እና በደሴና አካባቢው ለሚገኙ ለይቶ ማቆያዎች እያከፋፈለ ነው፡፡ በማዕከሉ የሚመረቱ ፊትን ሙሉ በሙሉ የሚሸፍኑ ጭምብሎች የጥራት ደረጃቸውን የጠበቁ ስለመሆናቸውም ከጤና ሚንስቴር ዕውቅና እንደተሰጠው ማዕከሉ አስታውቋል፡፡የደሴ አካል ተሐድሶ ማዕከል ድጋፍ ከተደረገለት ምርቱን በሰፊው ለማቅረብ ዝግጁ መሆኑን አስታውቋል፡፡ዘጋቢ፡- አሊ ይመር -ከደሴ